CELEX: 32013D0192
Language: hu
Date: 2013-04-22 00:00:00
Title: 2013/192/EU: A Tanács végrehajtási határozata ( 2013. április 22. ) a Francia Köztársaság számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának a 2003/96/EK irányelv 19. cikkével összhangban történő engedélyezéséről

25.4.2013   
            
            
               HU
            
            
               Az Európai Unió Hivatalos Lapja
            
            
               L 113/13
            
         A TANÁCS VÉGREHAJTÁSI HATÁROZATA
   (2013. április 22.)
   a Francia Köztársaság számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának a 2003/96/EK irányelv 19. cikkével összhangban történő engedélyezéséről
   (2013/192/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2007/880/EK tanácsi határozat (2) a 2003/96/EK irányelv 19. cikkével összhangban engedélyezte a Francia Köztársaság (a továbbiakban: Franciaország) számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazását.
            
         
               (2)
            
            
               Franciaország 2012. március 12-én kelt levelében kérelmezte az üzemanyagként használt ólommentes benzinekre – a 2007/880/EK határozat alapján kialakult gyakorlat folytatásaként – a kedvezményes energiaadó-mérték alkalmazásának engedélyezését. A kedvezmény mértéke 1 EUR/hektoliter. Az engedélyt a 2013. január 1-jétől2018. december 31-ig tartó időszakra kérelmezték. Korzikán a benzinkutak ólommentes benzinnel való ellátása jelentős többletköltségekkel jár Franciaország kontinentális területéhez képest, ezért a végfelhasználói árak literenként 0,10 EUR-val magasabbak a kontinensen alkalmazott áraknál.
            
         
               (3)
            
            
               Az ólommentes benzinre vonatkozó kedvezményes adómérték alkalmazása hozzájárul ahhoz, hogy a korzikai fogyasztók számára biztosított feltételek a kontinens fogyasztói számára fennálló feltételekkel közel azonosak legyenek. Az intézkedés megfelel tehát egyes regionális és kohéziós szakpolitikai célkitűzéseknek.
            
         
               (4)
            
            
               Az adókedvezmény nem haladja meg a korzikai fogyasztók által viselt szállítási és forgalmazási többletköltségek mértékének figyelembevételéhez szükséges szintet.
            
         
               (5)
            
            
               Az adó végleges szintje megfelel a 2003/96/EK irányelvben előírt minimummértéknek, amely jelenleg 359 EUR/1 000 l (vagy 35,90 EUR/hl). Ez abban az esetben is helytálló, amennyiben a 2013. április 22-i 2013/193/EU tanácsi végrehajtási határozat értelmében és a 2003/96/EK irányelv (3) 19. cikkével összhangban 2013. január 1-jei kezdettel sor kerül a Francia Köztársaság számára biztosított differenciált üzemanyag-adómértékek alkalmazásának engedélyezésére, abban az esetben is, ha az adott határozat és a jelen határozat hatásai összeadódnak.
            
         
               (6)
            
            
               Az intézkedés az alkalmazás hatálya alá tartozó megyék földrajzi távolságára és szigetjellegére, továbbá az adómérték csekély arányú csökkenésére tekintettel (amely adómérték a 2003/96/EK irányelvben előírt minimummértékhez viszonyítva egyébként igen magas) nem ösztönöz kifejezetten az üzemanyag-beszerzés céljából történő odautazásra.
            
         
               (7)
            
            
               Következésképpen a kérelemben szereplő intézkedés a belső piac megfelelő működésének és a tisztességes verseny biztosítása szükségességének szempontjából elfogadható és összeegyeztethető az Unió egészségügyi, környezetvédelmi, energiaügyi és közlekedési szakpolitikájával.
            
         
               (8)
            
            
               Helyénvaló tehát a 2003/96/EK irányelv 19. cikke (2) bekezdésének rendelkezései szerint engedélyezni Franciaországnak, hogy a Korzikán üzemanyagként használt és forgalmazott ólommentes benzinre 2018. december 31-ig kedvezményes adómértéket alkalmazzon.
            
         
               (9)
            
            
               A 2003/96/EK irányelv 19. cikkének (2) bekezdéséből következően az e cikk szerinti engedélyek szigorúan korlátozott időre adhatók.
            
         
               (10)
            
            
               Az érintett megyék megfelelő mértékű biztonsága érdekében az engedélyt hat évre kell megadni. A meglévő jogi keret jövőbeli általános fejlesztése veszélyeztetésének elkerülése érdekében azonban indokolt úgy rendelkezni, hogy amennyiben a Tanács a Szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez ezen engedélyt nem igazítják hozzá, e határozat a módosított rendszer szabályai kötelező alkalmazásának kezdőnapján hatályát veszti.
            
         
               (11)
            
            
               Biztosítani kell, hogy Franciaország a 2007/880/EK határozatnak megfelelő, 2013. január 1. előtt hatályos jogi szabályozás tekintetében az e határozat tárgyát képező meghatározott kedvezményt megszakítás nélkül alkalmazni tudja. Ennélfogva a kérelmezett engedélyt 2013. január 1-jei hatállyal meg kell adni.
            
         
               (12)
            
            
               Ez a határozat nem érinti az állami támogatásokra vonatkozó uniós előírások alkalmazását,
            
         ELFOGADTA EZT A HATÁROZATOT:
   1. cikk
   Franciaország a Korzika megyéiben üzemanyagként használt és forgalmazott ólommentes benzinre vonatkozó adómértékre legfeljebb 1 EUR/hl kedvezményt alkalmazhat.
   A kedvezmény nem haladhatja meg a kontinentális Franciaországban felmerülő költségeken felül fellépő, Korzika megyéi által viselt szállítási, raktározási és forgalmazási többletköltségeket.
   A kedvezményes adómértéknek összhangban kell állnia a 2003/96/EK irányelvben előírt kötelezettségekkel és különösen a 7. cikkben előírt minimum adómértékekkel.
   2. cikk
   Ez a határozat az erről szóló értesítés napján lép hatályba.
   Ez a határozat 2013. január 1-jétől alkalmazandó.
   Ez a határozat 2018. december 31-én hatályát veszti.
   Ha azonban a Tanács a Szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez a jelen határozat 1. cikkében megadott engedélyt nem igazítják hozzá, e határozat a módosított rendszer szabályai kötelező alkalmazásának kezdőnapján hatályát veszti.
   3. cikk
   E határozat címzettje a Francia Köztársaság.
   
      Kelt Luxembourgban, 2013. április 22-én.
      
         
            a Tanács részéről
         
         
            az elnök
         
         E. GILMORE
      
   
   
      (1)  HL L 283., 2003.10.31., 51. o.
   
      (2)  HL L 346., 2007.12.29., 15. o.
   
      (3)  Lásd e Hivatalos Lap 15 oldalát.